b"\n_START_ARTICLE_\nFederico Loygorri Vives\n_START_SECTION_\nBiografia\n_START_PARAGRAPH_\nFill del contralmirall de l'Armada Espanyola Federico Loygorri de la Torre, fou tamb\xc3\xa9 militar de carrera, primer capit\xc3\xa0 de cavalleria i despr\xc3\xa9s coronel. Particip\xc3\xa0 en la repressi\xc3\xb3 seg\xc3\xbcent als fets de la Setmana Tr\xc3\xa0gica de 1909. El 1913 fou nomenat conseller de la Caixa d'\xc3\x92rfans de Guerra. Adscrit al Partit Conservador, sector ciervista, fou elegit diputat a Corts per Gandia a les eleccions generals espanyoles de 1918, 1919 i 1920._NEWLINE_El 1931, un cop proclamada la Segona Rep\xc3\xbablica Espanyola, fou donat de baixa de l'ex\xc3\xa8rcit per la Llei Aza\xc3\xb1a. Quan esclat\xc3\xa0 la guerra civil espanyola fou tancat a la pres\xc3\xb3 de San Ant\xc3\xb3n i despr\xc3\xa9s a la d'Alcal\xc3\xa1-Meco, d'on fou alliberat el 22 de novembre de 1938. D'ac\xc3\xad escap\xc3\xa0 des de Val\xc3\xa8ncia a G\xc3\xa8nova i pel mar\xc3\xa7 de 1939 s'incorpor\xc3\xa0 a l'ex\xc3\xa8rcit franquista. Fou traslladat a Tetuan fins que el setembre de 1941 fou nomenat Jutge Eventual de la III Regi\xc3\xb3 Militar i President del Consell de Guerra Permanent n\xc3\xbam. 2 de Val\xc3\xa8ncia; el 15 d'octubre de 1942 fou traslladat a Madrid. Els seus judicis es caracteritzaren per la manca de garanties jur\xc3\xaddiques i fou qui sign\xc3\xa0 la pena de mort del dirigent de CNT Joan Peir\xc3\xb3."